**NÁRODNÁ RADA SLOVENSKEJ REPUBLIKY**

**IX. volebné obdobie**

**457**

**NÁVRH VLÁDY**

**na skrátené legislatívne konanie**

**o vládnom návrhu zákona**,

**ktorým sa mení a dopĺňa zákon č. 73/1998 Z. z. o štátnej službe**

**príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov a ktorým sa dopĺňa zákon č. 35/2019 Z. z. o finančnej správe**

**a o zmene a doplnení niektorých zákonov v znení neskorších predpisov**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov a ktorým sa dopĺňa zákon č. 35/2019 Z. z. o finančnej správe a o zmene a doplnení niektorých zákonov v znení neskorších predpisov (ďalej len „návrh zákona“).

Dôvodom predloženia návrhu zákona je potreba prijať nevyhnutné bezodkladné opatrenia z dôvodu nepriaznivej personálnej situácie v ozbrojených, resp. bezpečnostných zložkách, ktorých činnosť úzko súvisí s bezpečnosťou štátu. Konkrétne ide o Policajný zbor, Zbor väzenskej a justičnej stráže, Slovenská informačná služba, Národný bezpečnostný úrad a finančná správa (ďalej len „bezpečnostné zložky“). V súčasnosti sa personálna situácia v bezpečnostných zložkách vyhodnotila ako kritická. Tento stav má za následok ohrozenie plnenia služobných úloh a taktiež celkovú vyčerpanosť personálu, ktorá môže mať pri výkone štátnej služby v podmienkach uvedených zložiek závažné následky, čo môže viesť k ohrozeniu vnútornej, ako aj vonkajšej bezpečnosti štátu. Predkladaným materiálom sa v systéme personálneho manažmentu daných zložiek zavádzajú prvky podporujúce zvýšenie záujmu občanov o povolanie v týchto zložkách, stabilizáciu aktívne slúžiacich príslušníkov a taktiež zvýšenie atraktivity a konkurencieschopnosti na trhu práce.

Návrhom zákona sa prijímajú opatrenia s cieľom vyriešiť vyššie uvedenú nepriaznivú situáciu týkajúcu sa náboru, stabilizácie personálnych kapacít a následnej práce s ľudskými zdrojmi v rámci bezpečnostných zložiek, a to v podobe dočasného náborového príspevku, dočasného stabilizačného príspevku, príspevku na bývanie a možnosti priznať osobný príplatok bezprostredne po prijatí v prípravnej a dočasnej štátnej službe. Očakávaným cieľom je schválením týchto opatrení zlepšiť situáciu v bezpečnostných zložkách a zabezpečiť kvalitné a včasné plnenie služobných úloh týkajúcich sa bezpečnosti štátu, čo je vzhľadom na kritickú personálnu situáciu v daných zložkách stále náročnejšie.

Podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti alebo ak hrozia štátu značné hospodárske škody, Národná rada Slovenskej republiky sa môže na návrh vlády uzniesť na skrátenom legislatívnom konaní o návrhu zákona. V súlade s týmto ustanovením sa predkladá návrh na skrátené legislatívne konanie o návrhu zákona, a to z dôvodu možného ohrozenia bezpečnosti štátu.

V Bratislave, 28. augusta 2024

**Robert Fico v. r.**

predseda vlády Slovenskej republiky

**Matúš Šutaj Eštok v. r.**

minister vnútra Slovenskej republiky